I fjor ble det importert 230.000 vaskemaskiner til Norge. Det er kanskje ikke så rart når det koster minst 3.000 kroner å reparere den gamle.

Slik vil ikke Forbrukerrådet ha det lenger. De mener staten bør gi deg penger tilbake hvis du reparerer hvitevarer.

– Det sier seg selv at kvaliteten på maskinene må økes, samtidig som det blir både praktisk mulig og økonomisk fornuftig å reparere, sier Randi Flesland.

Svenske tilstander

Svenskene har innført skattefradrag for halvparten av prisen forbrukene betaler reparasjon av hvitevarer. Det vil Flesland ha i Norge også.

– Dette virkemidlet gjør det enklere å velge reparasjon, sier hun.

I tillegg til dette har svenskene halvert merverdiavgiften på reparasjon av klær, sko og sykler.

– Vi ber norske myndighetere vurdere lignende tiltak og følge med på erfaringene svenskene gjør seg, sier Flesland.

Gode reaksjoner

Ørjan Brinkman i Sveriges konsumenter, som tilsvarer norske Forbrukerrådet, forteller at reaksjonene i Sverige har vært positive.

– Erfaringene er jo ganske begrensede så langt siden dette ble innført fra 1. januar i år, men vi ser at folk er veldig positive til tiltaket.

Han forteller at det pågår store diskusjoner om skattepolitikken i Sverige for tiden, der det vurderes å forskyve skattetrykket fra arbeidsskatt over på skattlegging av forbruksvarer. Tiltakene og diskusjonene har fått problematikken rundt bruk og kast-samfunnet på agendaen.

Så mye kan du spare: Typisk hvitevarereparasjon (eksempel fra SMC Service i Oslo) Oppmøte og feilsøking – kr 995 inkl. mva.

Utskifting av del – kr 1500 inkl. mva

pris på del ca – kr 1000,- inkl. mva

Totalt: kr 3500,- Reduksjon: 35,8 % av halvparten (kr 1.800,-) Totalt: 630 kroner i skattereduksjon

– Innføringen av disse tiltakene har satt i gang en stor diskusjon slik at folk har blitt mer informert og interessert i denne problematikken, sier han.

Bak tiltaket lå det også ønske om å skape arbeidsplasser i distriktene, men det er for tidlig å se resultatene av det, sier han.

Henvendelser hver dag

Kim Morbech i norske SMCService sier han daglig får henvendelser om reparasjon av hvitevarer, men at forbrukerne ofte velger å la være når de ser prisen.

Han tror på at forbrukerne må motiveres til reparasjon.

– Det synes jeg var lurt, sier han til TV 2.

– Nye maskiner er så billig at det er vanskelig for oss å konkurrere med det, selv om det er en enkel sak å reparere.

En typisk feil er at tømmepumpa på vaskemaskin eller oppvaskmaskin slites ut. Med maskiner som blir stadig mer avanserte er også elektronikken utsatt. Men å bytte programkort kan bli for kostbart.

– Når reparasjonen kommer på rundt 3.000,- kroner er det vanskelig å få det til å lønne seg.

Han mener regjeringen også bør innføre momsreduksjon på reservedelene. Først da vil forbrukerne spare nok til å velge reparasjon, tror Morbech.

– Det er jo galskap at vi kasserer så mange brukbare ting, sier han.